b'\n_START_ARTICLE_\nTiol\n_START_PARAGRAPH_\n\xc3\x8en chimia organic\xc4\x83, un tiol este un compus organic care con\xc8\x9bine unul sau mai mul\xc8\x9bi atomi sulf, lega\xc8\x9bi de catena de carbon prin leg\xc4\x83turi de tipul R\xe2\x80\x93SH (unde R reprezint\xc4\x83 un radical alchil sau un alt substituent organic, iar -SH este o grup\xc4\x83 sulfhidril). Tiolii sunt compu\xc8\x99ii analogi ai alcoolilor, dar con\xc8\x9bin grupa sulfhidril -SH \xc3\xaen locul grup\xc4\x83rii hidroxil -OH, iar denumirea lor provine de la \xe2\x80\x9etheion\xe2\x80\x9d (\xce\xb8\xce\xb5\xe1\xbf\x96\xce\xbf\xce\xbd) \xc8\x99i sufixul -ol, primul cuv\xc3\xa2nt fiind echivalentul grecesc pentru sulf. _NEWLINE_Mercaptanii sunt ad\xc4\x83uga\xc8\x9bi \xc3\xaen gazele combustibile, \xc3\xaentruc\xc3\xa2t au un miros extrem de nepl\xc4\x83cut \xc8\x99i ajut\xc4\x83 la semnalarea pierderii accidentale de gaz. Un tiol adesea folosit \xc3\xaen acest domeniu este ter\xc8\x9b-butiltiolul (sau 2-metil-2-propantiol). Mirosul este asem\xc4\x83n\xc4\x83tor celui de usturoi sau de ou\xc4\x83 stricate.\n_START_SECTION_\nNomenclatur\xc4\x83\n_START_PARAGRAPH_\nTiolii mai sunt denumi\xc8\x9bi c\xc3\xa2teodat\xc4\x83 mercaptani. Denumirea de mercaptan a fost introdus\xc4\x83 \xc3\xaen 1832 de William Christopher Zeise \xc8\x99i este derivat\xc4\x83 de la cuvintele latine\xc8\x99ti mercurium capt\xc4\x81ns.  _NEWLINE_Tiolii se denumesc asem\xc4\x83n\xc4\x83tor alcoolilor, indic\xc3\xa2nd hidrocarbura de la care provine \xc8\x99i ad\xc4\x83ug\xc3\xa2nd sufixul -tiol. De asemenea, se mai pot denumi \xc8\x99i ad\xc4\x83ug\xc3\xa2nd sufixul -mercaptan la numele radicalului hidrocarbonat.  Astfel, CH\xe2\x82\x83-SH poate fi denumit metantiol sau metilmercaptan. Alte exemple de tioli sunt: cisteina, etantiolul (etilmercaptan), propantiolul (propilmercaptan), tiofenolul, coenzima A \xc8\x99i glutationul.\n_START_SECTION_\nPropriet\xc4\x83\xc8\x9bi\n_START_PARAGRAPH_\nTiolii formeaz\xc4\x83 s\xc4\x83ruri numite mercaptide. Astfel, prin reac\xc8\x9bia cu hidroxidul de sodiu se formeaz\xc4\x83 s\xc4\x83ruri de forma R-SNa, iar prin reac\xc8\x9bia cu mercurul \xc8\x99i alte metale grele se formeaz\xc4\x83 s\xc4\x83ruri de forma (R-S)\xe2\x82\x82Hg. _NEWLINE_Ca \xc8\x99i hidrogenul sulfurat, tiolii sunt sensibili la autoxidare, form\xc3\xa2nd disulfuri. Oxidarea mai energic\xc4\x83 duce la acizi sulfinici \xc8\x99i sulfonici.'